30.6.2022
EL
Επίσημη Εφημερίδα της Ευρωπαϊκής Ένωσης
C 251/91 Τετάρτη, 15 Δεκεμβρίου 2021
13. επαναλαμβάνει ότι είναι ανάγκη να εξαλειφθούν πολιτικοί και διοικητικοί δεσμοί με το οργανωμένο έγκλημα μέσω σαφών διασφαλίσεων κατά της διαφθοράς και μέσω αποτελεσματικής δίωξης περιβόητων υποθέσεων διαφθοράς· καλεί την ΕΕ να αυξήσει τη στήριξη που παρέχει για την εδραίωση αξιοκρατικών δημόσιων διοικήσεων· δηλώνει ιδιαιτέρως θορυβημένο για τις καταγγελίες και κατηγορίες για διασυνδέσεις μεταξύ υψηλά ιστάμενων πολιτικών προσώπων και ομάδων οργανωμένου εγκλήματος, όταν το δικαστικό σύστημα αποδεικνύεται αναποτελεσματικό ως προς την διαλεύκανση των ισχυρισμών αυτών· υπογραμμίζει ότι ο κατασκευαστικός τομέας στα Δυτικά Βαλκάνια συγκαταλέγεται σε εκείνους με την μεγαλύτερη επιρρέπεια στο οργανωμένο έγκλημα και στη διαφθορά· 14. εκφράζει την ανησυχία του διότι η πανδημία της COVID-19 έχει αποτελέσει αντικείμενο εκμετάλλευσης από εγκληματικές οργανώσεις, μεταξύ άλλων μέσω της κατάχρησης των δημόσιων συμβάσεων απευθείας ανάθεσης για βασικό ιατρικό εξοπλισμό και για υπηρεσίες σε δομές υγειονομικής περίθαλψης, μέσω της πώλησης πλαστών πιστοποιητικών COVID και μέσω της αύξησης της πρακτικής της τοκογλυφίας· καλεί τις αρχές των Δυτικών Βαλκανίων να λάβουν μέτρα κατά της παραποίησης εμβολίων και καρτών εμβολιασμού· καλεί την Επιτροπή να συνδέσει τη δημοσιονομική στήριξη με σαφείς στόχους κατά της διαφθοράς· τονίζει την ανάγκη δημιουργίας ισχυρών μηχανισμών για την παρακολούθηση της εφαρμογής προς τον σκοπό αυτό· 15.
υπενθυμίζει ότι ο ΜΠΒ III προβλέπει την τήρηση αυστηρών όρων και ότι η χρηματοδότηση πρέπει να προσαρμόζεται ή ακόμη και να αναστέλλεται σε περίπτωση σημαντικής οπισθοδρόμησης ή συνεχιζόμενης έλλειψης προόδου στο πεδίο των λεγόμενων «θεμελιωδών αρχών» και δη στον τομέα του κράτους δικαίου και των θεμελιωδών δικαιωμάτων, συμπεριλαμβανομένης της καταπολέμησης της διαφθοράς και του οργανωμένου εγκλήματος· τονίζει ότι είναι προς το συμφέρον της ασφάλειας της ίδιας της ΕΕ και αποτελεί ευθύνη της να εγγυηθεί ότι τα κονδύλια της ΕΕ δεν θα καταστούν αντιπαραγωγικά με το να ενισχύουν πελατειακά δίκτυα διεφθαρμένων πολιτικών και προνομιούχων επιχειρήσεων· 16. σημειώνει ότι δεσμοί μεταξύ οργανωμένου εγκλήματος, πολιτικής ζωής και επιχειρηματιών προϋπάρχουν της διάλυσης της Γιουγκοσλαβίας και δεν έπαψαν να υφίστανται από τη δεκαετία του 1990 έως σήμερα· καταδικάζει την εμφανή απροθυμία των αρμόδιων αρχών να ανοίξουν τα αρχεία της πρώην Γιουγκοσλαβίας· επαναλαμβάνει την έκκλησή του συνεπώς να ανοίξουν τα αρχεία της πρώην Γιουγκοσλαβίας και, ειδικότερα, να επιτραπεί η πρόσβαση στους φακέλους της πάλαι ποτέ Γιουγκοσλαβικής Μυστικής Υπηρεσίας (UDBA) και της Μυστικής Υπηρεσίας του Γιουγκοσλαβικού Λαϊκού Στρατού (KOS), καθώς και να επιστραφούν οι φάκελοι στις αντίστοιχες κυβερνήσεις, εφόσον το ζητήσουν· 17.
υπογραμμίζει τη σημασία της συνεργασίας και της ανταλλαγής πληροφοριών με τα κράτη μέλη, με διεθνείς εταίρους όπως οι Ηνωμένες Πολιτείες, ο Καναδάς και το Ηνωμένο Βασίλειο, καθώς και με διεθνείς οργανισμούς όπως είναι το NATO, η GRECO, ο Οργανισμός για την Ασφάλεια και τη Συνεργασία στην Ευρώπη (ΟΑΣΕ) και το UNODC· 18.
χαιρετίζει την ανανεωμένη εποικοδομητική δέσμευση των ΗΠΑ στα Δυτικά Βαλκάνια, καθώς και την εστίασή τους στην καταπολέμηση της διαφθοράς· επισημαίνει, στο πλαίσιο αυτό, το εκτελεστικό διάταγμα των ΗΠΑ που επιβάλλει κυρώσεις σε πρόσωπα που συμβάλλουν στην αποσταθεροποιητική κατάσταση στα Δυτικά Βαλκάνια, καθώς και τις δράσεις των ΗΠΑ κατά ατόμων και οντοτήτων κατηγορούμενων για σημαίνουσες πράξεις διαφθοράς· καλεί την ΕΕ να αξιολογήσει διεξοδικά μια ενδεχόμενη ευθυγράμμιση με τέτοιου είδους δράσεις·
Συγκεκριμένοι τύποι οργανωμένου εγκλήματος 19. σημειώνει ότι οι χώρες των Δυτικών Βαλκανίων είναι χώρες προέλευσης, είναι χώρες προορισμού και είναι χώρες διέλευσης όσον αφορά την εμπορία ανθρώπων, το οποίο σημαίνει κυρίως διακίνηση γυναικών και κοριτσιών για σεξουαλική εκμετάλλευση· σημειώνει ότι η εμπορία ανθρώπων είναι η εγκληματική δραστηριότητα με το υψηλότερο, αναλογικά, ποσοστό διασυνδέσεων με το οργανωμένο έγκλημα· καλεί τις αρμόδιες αρχές να δώσουν μεγαλύτερη έμφαση στην πρόληψη και την ενίσχυση της ανθεκτικότητας ομάδων που κινδυνεύουν από την εμπορία ανθρώπων, και υπογραμμίζει παράλληλα την ανάγκη για μια διατομεακή, ευαισθητοποιημένη ως προς τη διάσταση του φύλου, προσέγγιση· εκφράζει την ικανοποίησή του για τις κοινές δράσεις που πραγματοποιήθηκαν με διεθνείς εταίρους, συμπεριλαμβανομένων της Ιντερπόλ και της Ευρωπόλ, δράσεις που οδήγησαν στη σύλληψη υπόπτων για διακίνηση και για εμπορία ανθρώπων· 20. σημειώνει ότι οι χώρες των Δυτικών Βαλκανίων λειτουργούν ως διάδρομος διέλευσης μεταναστών και προσφύγων και ότι οι μεγάλες μετακινήσεις πληθυσμών τα τελευταία χρόνια έχουν δημιουργήσει τεράστιο πρόβλημα στην περιοχή και στα κράτη μέλη· ζητεί να υπάρξουν σύντονες προσπάθειες για την αντιμετώπιση της λαθραίας διακίνησης μεταναστών και για την προστασία των θεμελιωδών δικαιωμάτων των διακινούμενων προσώπων, ιδίως όταν πρόκειται για ασυνόδευτους ανήλικους, και ζητεί μεγαλύτερη ανταλλαγή πληροφοριών και ενισχυμένο συντονισμό μεταξύ των χωρών των Δυτικών Βαλκανίων, καθώς και με τα κράτη μέλη· προτρέπει την ΕΕ και τα κράτη μέλη της να παρέχουν μεγαλύτερη αρωγή για την αντιμετώπιση αυτών των ζητημάτων, για παράδειγμα με οικονομική και τεχνική στήριξη, να συνάπτουν άτυπες συμφωνίες και συμφωνίες περί καθεστώτος και να ενισχύουν τη συνεργασία μέσω του Κοινού Επιχειρησιακού Γραφείου και της Επιχειρησιακής Πλατφόρμας — διαδρομή της Ανατολικής Μεσογείου, και παράλληλα να έχουν υπόψη τις ιδιαιτερότητες και τις ανάγκες της διαδρομής των Δυτικών Βαλκανίων, καθώς και να παρέχουν βοήθεια για τη δημιουργία αξιοπρεπών συνθηκών υποδοχής· ζητεί ενισχυμένη προστασία των εξωτερικών συνόρων της ΕΕ σε συνεργασία με τα κράτη των Δυτικών Βαλκανίων·